**Nagyné Stefán Zsuzsanna**

Nagyné Stefán Zsuzsanna 1963. szeptember 5-én született, gyerekkora óta Gyálon él. Itt nőtt fel, itt alapított családot, és itt teljesedett ki emberként és szakemberként egyaránt. Ez a város az otthona, a biztonságot adó közeg, ahol élete minden fontos pillanata megtörtént. **Ahogyan ő maga fogalmaz: Gyál számára az egész életet jelenti.** Gyermekkora szeretettel teli, kiegyensúlyozott időszak volt. Bár édesapját korán elveszítette, édesanyja, aki ma is él, és 84 éves példamutató gondoskodással nevelte őt és öccsét. Általános iskolai tanulmányait Gyálon végezte, a mai Bartók Béla Általános Iskola elődjében. Alsó tagozatos tanítója, Botlik István családcentrikus hozzáállása mély nyomot hagyott benne ez a példa segített neki megtalálni saját útját a gondoskodás és emberség világában.

A középiskolai pályaválasztásnál óvónőképzőbe jelentkezett, a felvételije sikerült, de kollégiumi férőhely hiányában nem vették fel. Tanulmányait így a Váci Géza király téri Egészségügyi Szakközépiskolában kezdte, majd a kispesti Semmelweis Ignác Szakközépiskolában folytatta. Fiatalon férjhez ment, édesanya lett, és ezért akkor nem tudta befejezni az érettségit. A Szabadság Termelőszövetkezetben helyezkedett el adminisztrátorként. 20 évesen sikeresen leérettségizett. Több mint egy évtizedet dolgozott a TSZ-ben. Zsuzsanna második házasságában három nevelt és két közös gyermeküket nevelték szeretetben. A szociális terület nem tudatos választás, inkább a sors finom irányítása volt: 2009 októberében hallotta, hogy a Kertváros Szociális Központnál megüresedett egy pozíció. Jelentkezett és megtalálta azt, amit mindig is keresett: egy hivatást, ahol a szíve szerint élhet és dolgozhat. Ma már a szervezet egyik legrégebbi, legmegbízhatóbb munkatársa. Először a házi segítségnyújtásban dolgozott szociális gondozóként, majd 2010-től a jelzőrendszeres ellátásban is részt vett. 2011-ben szociális gondozói képesítést szerzett. Azóta is e területen dolgozik, ma már a Szent József Idősek Klubja nappali ellátottjait gondozza heti váltásban.

Zsuzsanna munkájára a következetesség, a precizitás, az empátia és az alapos szakmai tudás jellemző. A mindennapi gondozói feladatok során figyelemmel kíséri az idősek állapotának változásait akár testi, akár lelki értelemben. Rendszeresen végez felületi sebkezelést, odafigyel a higiénés állapotokra, a gondozottak fizikai és pszichés komfortjára, és minden esetben a legjobb tudása szerint jár el. Kollégái szerint rá mindig lehet számítani szakmailag felkészült, önálló, lelkiismeretes, és nyitott a csapatmunkára is. Jól ismeri az idősgondozás napi kihívásait, de mindig nyugodtan, türelemmel és emberséggel kezeli azokat. Szakmai vezetője, Zsólyomi Erzsébet szerint a munkához való hozzáállása példamutató. A gondozottak és hozzátartozóik szintén elismeréssel beszélnek róla, többen csak így hívják: „a mi Zsuzsink.” Neve sok család számára egyet jelent a biztonsággal, a figyelemmel és a szeretettel. Gondozottjai közé tartozott többek között Kovács Sándorné Edit néni gyógyszerész, valamint Pusztai Lajosné is, akinek férjéről nevezték el az emlékdíjat.

Mottója egyszerű, de árulkodó: „Érdemes mindig jónak lenni.” Zsuzsanna számára a család az igazi kikapcsolódás. A kert, a bográcsozások, az együtt töltött idő, ezek töltik fel igazán. És bár vannak nehéz napok, ő mindig mosollyal megy be dolgozni mert hisz abban, hogy másokon segíteni a legszebb dolog a világon. Gyál Város Önkormányzatának Képviselő-testülete 2025-ben a kimagasló szakmai munkája, emberi példamutatása és elkötelezettsége elismeréseként a Dr. Pusztai Lajos Emlékdíjat Nagyné Stefán Zsuzsanna részére adományozza.